
INTRODUCERE

 

Abuzul împotriva copilului, la fel ca şi violenţa domestică reprezintă în peisajul ştiinţelor sociale de la noi "subiectele de import".

Preocuparea pentru înţelegerea, conceptualizarea, teoretizarea acestui fenomen, precum şi pentru studierea lui, în cadrul unor cercetări focalizate, reprezintă o dezvoltare de ultimă oră a interesului unor profesionişti din domeniul social de la noi.

Relativ recent intrate în sfera de interes a ştiinţelor sociale din întreaga lume, şi anume între anii '60 - '70, rămânând încă un teren controversat, cu numeroase interpretări, căutări şi reveniri, apariţia lor se petrece într-un paralelism cronologic nefericit cu ostracizarea ştiinţelor sociale din România în acea perioadă.

Aceasta explică atenţia tardivă şi încă aleatorie de care se bucură în rândul specialiştilor din domeniul social de la noi acest domeniu.

Organizaţii internaţionale de tipul UNICEF, PNUD, Medecins du Monde, Salvaţi Copiii, World Vision au avut contribuţii esenţiale în promovarea la noi a informaţiilor disponibile în lumea ştiinţifică a violenţei în familie.

Fiind vorba mai degrabă de nevoia unei atitudini corecte, care să sprijine interesul specialiştilor români pentru a-şi antrena competenţele de a interveni în acest domeniu şi mai ales de a crea servicii de specialitate, întâlnirile, seminariile, implicarea mass-mediei şi toate acţiunile iniţiate de aceste organizaţii internaţionale active în România sunt de o extremă importanţă.

Au existat şi organizaţii româneşti care au activat încă de la început făcând un pionierat pentru promovarea celor două subiecte. Astfel se remarcă organizaţia SCOP (Societatea pentru copii şi părinţi) din Timişoara, care a fost un promotor pe plan naţional a acestui subiect.

În octombrie 1996, SCOP, în colaborare cu reprezentanţa UNICEF la Bucureşti, ISPCAN (Societatea internaţională pentru prevenirea abuzurilor asupra copiilor şi a neglijării acestora), Salvaţi Copiii, a organizat prima Conferinţă Naţională pentru prevenirea abuzului şi a neglijării copilului.

Conferinţa, intitulată "Copiii de azi sunt părinţii de mâine", s-a bucurat de participarea reprezentanţilor veniţi din 8 ţări şi de asemenea de numeroşi reprezentanţi din vest ai organizaţiei ISPCAN.

Cea mai importantă consecinţă a Conferinţei a fost programul de formare, cu o durată de doi ani, destinat specialiştilor din întreaga ţară, precum şi din celelalte ţări participante la Conferinţă. 

Acest program, desfăşurat în perioada 1997 – 1998, a avut ca fondatori personalităţi de renume internaţionale din Norvegia, Franţa, Statele Unite ale Americii, Belgia, Olanda, Austria, ale căror idei au fost primite cu interes de către participanţi şi care au stat la baza iniţierii unor servicii de prevenire a abuzului şi neglijării copilului în România.

Convenţia referitoare la Drepturile Copilului, adoptată de Adunarea Generală ONU la 20 noiembrie 1989 şi intrată în vigoare la 2 septembrie 1990, defineşte copilul ca fiind “orice fiinţă umană sub vârsta de 18 ani, în afara cazului în care, conform legislaţiei aplicabile copilului, majoratul este atins mai devreme”.

Convenţia apără copii împotriva unor abuzuri ce constituie un pericol deosebit pentru dezvoltarea lor, printre care orice formă de exploatare, abuz sexual, trafic de copii.

Prezentul studiu analizează dispoziţiile legale referitoare la orice formă de exploatare, de maltratare şi abuz sexual asupra minorilor în sânul familiei lor.

Pentru fiecare ţară luată în considerare aceste măsuri au fost grupate în 2 categorii:

încadrarea penală a maltratărilor şi abuzurilor sexuale asupra minorilor în sânul familiei şi eventuala existenţă a unor infracţiuni specifice;

protecţia oferită victimelor prin dreptul civil şi dreptul de procedură civilă; ajutorul acordat copiilor maltrataţi fizic, psihic şi sexual.

 

 

 

 

 

 

 

 

I. PROTECŢIA ÎMPORIVA ABUZULUI ŞI NEGLIJĂRII COPILULUI ÎN ROMÂNIA

 

În contextul vieţii sociale de la noi, considerăm că schimbările de sistem cu privire la abuzul şi neglijarea copilului impun condiţii de:

1. sensibilizare a mentalităţii comunităţilor;

2. generare a unor legi şi reglementări legale favorabile precum şi a unor servicii de specialitate;

3. găsirea unor resurse materiale, economice necesare creării infrastructurii adecvate.

Sensibilizarea comunităţii în vederea receptării fenomenului de maltratare a copilului este un proces dificil, necesitând numeroase campanii publice. În aceste companii aliatul principal poate fi mass-media. Aceasta deoarece nu este vorba doar de a atrage atenţia asupra unui subiect neintrat încă în sfera de interese a opiniei publice, ci mai ales de a schimba o imagine încetăţenită, favorabilă sau cel puţin tolerantă faţă de comportamentele abuzive, cu o imagine opusă, care să nu permită producerea fenomenelor de maltratare a copiilor, să intervină în favoarea victimei, apelând la servicii speciale şi la reglementările protective existente.

Cu privire la maltratarea copilului sunt binecunoscute şi larg aplicate în practica de zi cu zi a vieţii de familie din ţara noastră, proverbele de tipul "bătaia este ruptă din rai", "nu ascunde bâta de copil", "îl bat ca să-l fac om".

Este vorba aici de o confuzie între educarea, disciplinarea copilului şi maltratarea lui. Dacă proverbele îţi spun cum să disciplinezi copilul folosind băţul, ele nu îţi spun până unde poţi să mergi cu folosirea lui şi în ce moment măsurile disciplinatorii devin distructive pentru copil, se transformă în opusul intenţiei părintelui de "a face om" din el.

Aşadar, sensibilizarea comunităţii trebuie să fie punctul de plecare, baza dezvoltării unei politici sociale adecvate şi a creării unor servicii de specialitate.

Omisiunea acestui aspect poate reduce semnificativ eficienţa serviciilor, indiferent de calitatea lor.

În măsura în care reprezentarea socială asupra fenomenului de maltratare a copilului nu reflectă o atitudine de intoleranţă, serviciile nu vor fi utilizate şi, de asemenea, nu se va recurge nici la reglementările legale care pedepsesc agresorul sau protejează victima.

2. Generarea unor legi şi reglementări legale favorabile precum şi a unor servicii de specialitate

În ciuda faptului că România este semnatara majorităţii documentelor internaţionale cu privire la stoparea violenţei împotriva copilului, că a fost printre primele state care au semnat şi ratificat Convenţia Naţiunilor Unite cu privire la Drepturile Copilului, legislaţia şi reglementările interne rămân încă prea firave pentru a asigura o abordare eficientă a fenomenului social.

În general, în absenţa unor prevederi legale autohtone, documentele internaţionale la care România a aderat ar trebui să capete putere de lege. În realitate aderarea s-a făcut cu un entuziasm insensibil la condiţiile interne reale.

Această ocultare a realităţii româneşti de către actul politic a făcut practic imposibilă posibilitatea de a beneficia de avantajele pe care le-ar fi adus aceste reglementări, în cazul unei realităţi sociale româneşti sensibile, pregătite pentru a înţelege subiectul.

Prima consecinţă nefastă este faptul că legislaţia şi reglementările legale nu au atras imediat dezvoltarea serviciilor de specialitate pentru sprijinul familiei în general, a copilului şi a femeii aflaţi în situaţii dificile, în special. Organizarea serviciilor necesită în primul rând formarea specialiştilor.

În România, legislaţia aplicabilă în situaţii de abuz, de maltratare a copilului în familie are în vedere pedepsirea agresorului la fel ca în cazul oricărei agresiuni.

Când se pune în discuţie eficienţa legislaţiei în abordarea violenţei domestice, se face referire la Constituţia României, care garantează tuturor cetăţenilor ţării drepturi şi libertăţi, protejându-i de abuzuri şi inegalităţi, care în art. 26 alin. (1), prevede: "Autorităţile publice respectă şi ocrotesc viaţa intimă, familială şi privată", iar în alin. (2): "Persoana fizică are dreptul să dispună de ea însăţi, dacă nu încalcă drepturile şi libertăţile altora, ordinea publică sau bunele moravuri".

Complementar, art. 44 alin.(1) arată că: "Familia se întemeiază pe căsătoria liber consimţită între soţi, pe egalitatea acestora şi pe dreptul şi îndatorirea părinţilor de a asigura creşterea, educarea şi instruirea copiilor".

Alte instrumente legale la care se face apel în cazul situaţiilor de maltratare a copilului în familie la noi în ţară sunt: Codul penal, Codul familiei, Legea 61/1991 care sancţionează faptele ce încalcă normele de convieţuire socială, ordinea şi liniştea publică şi Legea 108/1998 prin care se aprobă Ordonanţa de urgenţă 26/1997 privind protecţia copilului aflat în dificultate, care prevede obligaţia statului de a garanta protecţia copilului faţă de orice formă de violenţă, inclusiv violenţa sexuală, abuzul fizic sau psihic, abandonul sau neglijarea. 

În completarea acestor dispoziţii Guvernul României a emis Hotârârea nr. 117/1999 pentru aprobarea Normelor metodologice şi a măsurilor tranzitorii de aplicare a prevederilor O.U.G. nr. 26/1997, precum a Metodologiei de coordonare a activităţilor de protecţie şi de promovare a drepturilor copilului la nivel naţional.

Codul penal conţine prevederi generale cu privire la violenţa fizică şi psihică.

Violenţa fizică este sancţionată gradual, având ca şi criteriu intensitatea vătămării corporale.

Violenţa asupra minorilor poate fi incriminată prin următoarele articole ale Codului penal:

art. 180. - lovirile sau alte forme de violenţă;

art. 181. - vătămarea corporală;

art. 182. - vătămarea corporală gravă;

art. 183. - lovirile sau vătămările cauzatoare de moarte;

art. 174. - omorul;

art. 175. - omorul calificat;

art. 176. - omorul deosebit de grav;

Încadrarea juridică a faptei este determinată de numărul de zile de îngrijiri medicale necesare victimei în vederea restabilirii fizice.

Violenţa psihică poate fi încadrată în:

art. 193. - infracţiunea de ameninţare;

art. 205. - insulta;

Legat de abuzul sexual Codul penal sancţionează în:

art. 197 - Violul 

pedepsit ca agravantă în cazul în care victima se află în îngrijirea, ocrotirea, educarea, paza sau în tratamentul făptuitorului. Pedeapsa este şi mai gravă (închisoarea de la 10 la 20 de ani) dacă victima nu a împlinit vârsta de 14 ani, iar dacă fapta a avut ca urmare moartea sau sinuciderea victimei (pedeapsa este închisoarea de la 15 la 25 de ani). În aceste cazuri acţiunea penală se pune în mişcare din oficiu.

art. 198 - Raportul sexual cu o minoră

sancţionează, actul sexual, cu o persoană de sex feminin în vârstă de 15-18 ani, dacă fapta este săvârşită de tutore sau curator, ori de către supraveghetor, îngrijitor, medic curant, profesor sau educator, folosind calitatea sa, cu închisoare de la 1 la 5 ani.

Este sancţionat ca agravantă, raportul sexual cu o persoană de sex feminin care nu a împlinit vârsta de 14 ani şi care se află în îngrijirea, ocrotirea, educarea, paza sau tratamentul făptuitorului, cu închisoare de la 3 la 12 ani.

Dacă fapta a avut ca urmare moartea victimei, pedeapsa este închisoarea de la 7 la 15 ani.

Acţiunea penală se pune în mişcare din oficiu.

art. 200 - Relaţiile sexuale între persoane de acelaşi sex

art. 201 - Perversiunea sexuală

art. 202 - Corupţia sexuală

Actele cu caracter obscen săvârşite asupra unui minor sau în prezenţa unui minor se pedepsesc cu închisoare de la 3 luni la 2 ani sau cu amendă.

Când actele prevăzute la alin.1 se săvârşesc în cadrul familiei, pedeapsa este închisoarea de la unu la 3 ani.

Acţiunea penală se pune în mişcare din oficiu.

 

art. 203 – Incestul

Raportul sexual între rude în linie directă sau între fraţi şi surori se pedepseşte cu închisoare de la 2 la 7 ani.

Acţiunea penală se pune în mişcare din oficiu, cercetarea penală se efectuează de organele de poliţie, iar judecata în primă instanţă revine judecătoriei.

art. 204 - Sancţionarea tentativei

Tentativa infracţiunilor prevăzute în art. 197-198 şi 200-203 se pedepseşte.

În Codul penal sunt prevăzute separat şi infracţiuni contra familiei: 

art. 305 – Abandonul de familie


Constituie infracţiune de abandon de familie săvârşirea de către persoana care are obligaţia legală de întreţinere, faţă de cel îndreptăţit la întreţinere, a uneia dintre următoarele fapte :

părăsirea, alungarea sau lăsarea fără ajutor, expunându-l la suferinţe fizice sau morale, sancţionată cu închisoare de la 3 luni la doi ani sau amendă;

neîndeplinirea cu rea-credinţă, a obligaţiei de întreţinere prevăzute de lege, sancţionată cu închisoare de la 3 luni la doi ani sau amendă ;

neplata cu rea-credinţă, timp de două luni, a pensiei de întreţinere stabilite pe cale judecătorească, sancţionată cu închisoare de la 6 luni la 3 ani.

Acţiunea penală se pune în mişcare la plângerea prealabilă a persoanei vătămate.

art. 306 – Relele tratamente aplicate minorului


Punerea în primejdie gravă, prin măsuri sau tratamente de orice fel, a dezvoltării fizice, intelectuale sau morale a minorului, de către părinţi sau de orice persoană căreia minorul i-a fost încredinţat spre creştere şi educare, se pedepseşte cu închisoare de la 2 la 12 ani.

Acţiunea penală se pune în mişcare din oficiu, urmărirea penală fiind în sarcina organelor de poliţie.

art. 314 – Punerea în primejdie a unei persoane în neputinţă de a se îngriji 

Părăsirea, alungarea sau lăsarea fără ajutor, în orice mod, a unui copil sau a unei persoane care nu are putinţa de se îngriji, de către acela care o are sub pază sau îngrijire, punându-i în pericol iminent viaţa, sănătatea sau integritatea corporală, se pedepsesc cu închisoare la 3 luni la 3 ani. Este apărată de pedeapsă persoana care, după săvârşirea faptei, îşi reia de bună-voie îndatoririle.

Acţiunea penală se pune în mişcare din oficiu.


La toate aceste infracţiuni se poate aplica:

circumstanţa agravantă prevăzută la art. 75, litera (b) "săvârşirea infracţiunii prin acte de cruzime, prin violenţe asupra membrilor familiei ori prin metode sau mijloace care prezintă pericol public";

pedeapsa complimentară sau accesorie a interzicerii drepturilor părinteşti.

În ceea ce priveşte Legea 61/1991 privind sancţionarea faptelor de încălcare a unor norme de convieţuire socială, a ordinii şi liniştii publice, (republicată în M.Of. nr. 387/18.VIII.2000) se consideră contravenţie "alungarea din locuinţa comună a soţului, soţiei, copiilor precum şi a oricăror altor persoane aflate în întreţinere" (art.2. alin. 30) şi sancţionează fapta cu închisoare contravenţională de la 15 zile la 3 luni sau amendă de la 150.000 lei la 800.000 lei.

La art. 2, alin.1 se sancţionează “săvârşirea în public de fapte, acte sau gesturi obscene, proferarea de injurii, expresii jignitoare sau vulgare, ameninţări cu acte de violenţă împotriva persoanelor sau bunurilor acestora, de natură să tulbure ordinea şi liniştea publică sau să provoace indignarea cetăţenilor ori să lezeze demnitatea şi onoarea acestora sau a instituţiilor publice”.

Legea prevede posibilitatea sesizării instanţei de judecată de către organul constatator, cu solicitarea aplicării sancţiunii cu închisoarea pentru cel vinovat. 

Deşi în acest caz există o procedură rapidă, de reţinere pe o perioadă de 24 de ore a făptuitorului, de către poliţie şi în continuare de către instanţă, cu imediată punere în aplicare a sentinţei, recurgerea la aceste prevederi în situaţii de violenţă domestică împotriva copiilor este practic absentă.

Codul familiei prevede în art. 109 – Decăderea din drepturi a părinţilor - "dacă sănătatea sau dezvoltarea fizică a copilului este primejduită prin felul de exercitare a drepturilor părinteşti, prin purtare abuzivă sau prin neglijenţă gravă în îndeplinirea îndatoririlor de părinte, ori dacă educarea, învăţătura sau pregătirea profesională a copilului nu se face în spirit de devotament faţă de patrie, instanţa judecătorească va pronunţa decăderea părintelui din drepturile părinteşti. Citarea părinţilor şi a autorităţii tutelare este obligatorie”.

Ordonanţa de Urgenţă a Guvernului nr. 26/1997 privind protecţia copilului aflat în dificultate, republicată în temeiul art. II din Legea nr. 108/1998, în M.Of. nr. 276/24 iulie 1998, dându-se textelor o nouă numerotare, menţionează la art. 15 decăderea părinţilor şi plasamentul copilului în regim de urgenţă.

“În situaţii excepţionale, dacă părinţii sau unul dintre aceştia pun în pericol securitatea, dezvoltarea sau integritatea morală a copilului prin exercitarea în mod abuziv a drepturilor părinteşti sau prin neglijenţă gravă în îndeplinirea obligaţiilor de părinte, serviciul public specializat poate decide plasamentul copilului în regim de urgenţă într-un centru de primire care este organizat şi funcţionează în subordinea sa sau a unui organism privat autorizat ori la o persoană sau la o familie, atestată în acest scop.”

Persoanele fizice sau juridice care au primit în plasament un copil sunt obligate să îi asigure acestuia îngrijirile şi condiţiile necesare dezvoltării sale armonioase. Acordul părinţilor pentru efectuarea actelor obişnuite, necesare îndeplinirii acestei obligaţii sau înlăturării oricărei situaţii urgente care ar pune în pericol securitatea, dezvoltarea sau integritatea morală a copilului, este prezumat. Pe durata plasamentului, domiciliul copilului este la persoana la care acesta a fost dat în plasament.

Comisia se pronunţă în cel mult 15 zile de la plasamentul copilului în regim de urgenţă. O dată cu hotărârea de încredinţare, comisia va sesiza instanţa judecătorească competentă, pentru decăderea părinţilor sau, după caz, a unuia dintre aceştia din drepturile părinteşti. Pe durata plasamentului în regim de urgenţă şi a încredinţării copilului în condiţiile prezentului articol se suspendă exerciţiul drepturilor pe care le au părinţii faţă de copil.

3. Resursele economice

Sunt necesare pentru a acoperii atât costurile de formare a unor specialişti cât şi cele de funcţionare a serviciilor adecvate.

Campanii pentru sensibilizarea întregii societăţi româneşti, plecând de la nivelul comunităţilor şi până la politicieni, trecând prin categoria profesioniştilor chemaţi să intervină, ar propune de asemenea costuri pe care structurile guvernamentale nu le consideră încă oportune, adecvate momentului.

În majoritatea serviciilor care există, oportunităţile de formare a specialiştilor, precum şi întâlnirile care au loc sunt organizate de ONG - uri, utilizându-se resurse externe

 

 

 

 

 

 

 

 

 

 

 

 

 

 

STRATEGIA GUVERNAMENTALĂ PRIVIND PROTECŢIA ÎMPORIVA ABUZULUI ŞI NEGLIJĂRII COPILULUI ÎN ROMÂNIA (2000-2003)

 

Ratificarea de către România în 1990 a Convenţiei ONU privind Drepturile Copilului, impune obligaţia respectării şi aplicării acesteia precum şi crearea instrumentelor necesare prevenirii situaţiilor ce pot determina nerespectarea ei. Articolele 19, 34 si 36 din Convenţie prevăd obligaţii exprese pentru statele părţi de a asigura respectarea drepturilor copilului privind protecţia împotriva oricăror forme de exploatare precum şi de a asigura protejarea copiilor împotriva tuturor formelor de abuz si neglijare.

Neglijarea şi/sau abuzul asupra copilului reprezintă situaţii care pun în pericol dezvoltarea şi integritatea fizică, intelectuală şi emoţională a copilului şi impun luarea în regim de urgenţă a unor măsuri de protecţie.

În România nu s-a realizat până în prezent o anchetă cu reprezentativitate la nivel naţional care să scoată în evidenţă prevalenţa situaţiilor de neglijare şi a celor de abuz asupra întregii populaţii de copii. Se apreciază că numărul cazurilor de abuz ce fac obiectul intervenţiilor şi investigaţiilor de specialitate sunt mult mai reduse decât cele care se produc în realitate. Explicaţia poate fi atât culturală dar şi practică, determinată de lipsa unor servicii specializate în prevenirea, sesizarea, raportarea sau intervenţia în aceste situaţii (ex. lipsa permanenţei echipelor de intervenţie, etc.). Legislaţia românească nu operează cu termenii de abuz, exploatare sau neglijare, neexistând încă definiţii unanim acceptate de specialişti referitoare la noţiunile de abuz şi neglijare.

Organizaţia Mondială a Sănătăţii s-a implicat de curând în problema copilului abuzat şi neglijat ca parte a programului de prevenire a violenţei. Biroul Regional pentru Europa al OMS şi UNICEF dezvoltă modele pentru sprijinirea ţărilor în acest domeniu.

Dată fiind importanţa problemei, Agenţia Naţională pentru Protecţia Drepturilor Copilului (ANPDC) a iniţiat, cu sprijin din partea Băncii Mondiale - Proiectul PHRD Grant Japonez şi al Organizaţiei Mondiale a Sănătăţii, un studiu cu reprezentativitate la nivel naţional pentru obţinerea informaţiilor legate de incidenţa şi problematica copilului abuzat/neglijat în România, în vederea justificării şi conturării unui sistem de prevenire şi intervenţie. Complementar, UNICEF a iniţiat un studiul asupra abuzului şi neglijării copilului în instituţiile rezidenţiale de protecţie a copilului, cunoscută fiind vulnerabilitatea acestei categorii de copii la fenomenele mai sus menţionate.

Studiul naţional iniţiat de ANPDC a cuprins:

l. Realizarea unei anchete cu reprezentativitate la nivel naţional care să sesizeze natura şi dimensiunea neglijării/abuzului copiilor în România în funcţie de vârstă, sex, etnie, arie geografică, statut socio-economic al familiei din care provine copilul, profil psihologic şi statut socio-economic al abuzatorului şi altele.

2. Cunoaşterea opiniei populaţiei privind acoperirea şi nevoia de servicii în acest domeniu;

3. Cunoaşterea cauzelor abuzului/neglijării copilului;

4. Cunoaşterea opiniei populaţiei cu privire la modalităţile de prevenire, sesizare şi raportare a cazurilor;

5. Realizarea unui proiect de prevenire şi intervenţie adaptat realităţilor din România.

Rezultatele studiului şi proiectul de prevenire şi intervenţie au fost prezentate de Agenţia Naţională pentru Protecţia Drepturilor Copilului în cadrul unei conferinţe, la care au fost invitaţi să participe specialişti din ţară şi străinătate, reprezentanţi ai organismelor internaţionale şi naţionale, guvernamentale şi neguvernamentale.

Proiectul a fost realizat în colaborare cu Centrul de Sociologie Urbană şi Regională (CURS) şi serviciile publice specializate pentru protecţia copilului din întreaga ţară. Prima parte a proiectului a cuprins efectuarea anchetei sociologice de profil pe un eşantion cu reprezentativitate naţională, având ca populaţie - ţintă:

părinţi,

copii din familie, 

profesionişti,

lideri comunitari.

Rezultatele anchetei întreprinse au stat la baza proiectării unui program de prevenire a situaţiilor de neglijare sau abuz a copilului şi de intervenţie pentru protecţia copilului victimă a abuzurilor şi de sprijin a familiei din care provine copilul, program care să permită realizarea obiectivului III a Strategiei Guvernamentale privind Protecţia Copilului (2000-2003).

Agenţia Naţională pentru Protecţia Drepturilor Copilului a avut iniţiativa de a cumula informaţiile şi experienţa în domeniul prevenirii şi intervenţiei în cazurile de neglijare şi abuz a diverselor organisme internaţionale şi naţionale guvernamentale şi neguvernamentale, pentru a creiona un program unitar coerent şi complex în favoarea copilului.

Ancheta întreprinsă la nivelul gospodăriilor cu copii minori a scos în evidentă o incidenţă relativ scăzută a cazurilor de abuz sever, declarate de părinţi. Astfel, 1,4 % dintre părinţii investigaţi au declarat că îşi abuzează fizic sever, cu o frecvenţă regulată copiii (urme lăsate pe corpul copilului după bătaie, privare temporară de hrană, spitalizare în urma bătăii), 0,5 % recurg la abuz emoţional grav cu frecvenţă ridicată (izolarea sau încuierea copilului, legarea copilului pentru a-i interzice ieşirea din casă), 12,9 % dintre copii sunt opriţi de părinţi să meargă la şcoală, în acest timp fiind obligaţi să presteze diferite treburi casnice (0,5 %), să lucreze (6,3 %), să îngrijească de fraţii mai mici (4,9 %), să cerşească (0,6 %), sau pentru că părinţii consideră şcoală fără importanţă pentru viitorul copilului (0,6 %) şi a fost înregistrat un singur caz de abuz sexual din 1556 gospodării cât a cuprins eşantionul investigat.

Incidenţa cazurilor de pedepsire a copilului prin bătaie sau agresiune verbală pentru diverse greşeli atinge frecvenţe ridicate. Părinţii asociază aceste incidenţe cu măsuri educative pentru disciplinarea copilului. Astfel, copii sunt bătuţi în 47,2 % din familiile investigate (79 % din totalul copiilor bătuţi sunt bătuţi numai cu mâna, 5,2 % cu obiecte - băţ, linie, curea şi 15,8 % cu mâna şi cu diverse obiecte), 24 % din părinţi declară că-şi înjură copiii, 48 % îi ameninţă cu bătaia sau alte pedepse, şi 38,6 % îşi umilesc copiii.

Rezultatele anchetei întreprinse în rândul copiilor indică frecvenţe mai mari ale incidenţei cazurilor de abuz faţă de declaraţiile părinţilor: 4,6 % dintre copii consideră că sunt abuzaţi fizic sever şi cu frecvenţa ridicată, 1,7 % dintre copii declară că au rămas cu urme ale bătăii pe diverse părţi ale corpului, 2,0 % au fost privaţi temporar de hrană ca pedeapsă, 4,3 % au fost arşi cu diverse obiecte ca pedeapsă şi 0,6 % au fost loviţi sau izbiţi de pereţi sau alte obiecte, 10,4 % dintre copiii investigaţi se consideră exploataţi de familie pentru că nu sunt lăsaţi la şcoală fiind trimişi să muncească (2,6 %), fiind obligaţi să-şi îngrijească fraţii mai mici (6,6 %) sau să cerşească (1,2 %). Procentul copiilor care declară că au fost abuzaţi sexual este mai mare faţă de declaraţiile părinţilor (9,1 %), l, l % dintre copii declarând că au fost obligaţi să aibă relaţii sexuale, 1,2 % au primit bani pentru a avea relaţii sexuale şi 0,7 % au primit bani pentru a poza goi.

Rezultatele investigaţiilor şi experienţa acumulată în domeniu au permis conturarea unui program de prevenire şi intervenţie care acoperă domeniile:

legislativ,

instituţional 

metodologic.

În domeniul legislativ au fost identificate:

introducerea în legislaţia naţională a infracţiunilor legate de abuzul şi exploatarea copilului, aşa cum sunt ele definite de documentele ONU, ale Uniunii Europene şi cele ale Consiliului Europei şi impunerea de pedepse pentru toate infracţiunile de abuz, exploatare, neglijare severă sau exercitare abuzivă a drepturilor şi obligaţiilor părinteşti;

operaţionalizarea prevederilor Codului penal referitoare la "rele tratamente aplicate minorului";

introducerea, prin prevederi legale, a obligativităţii sesizării de către orice persoană, dar în special de profesioniştii care lucrează cu copilul (profesor, medic, asistent social) şi sancţionarea, mergând până la interzicerea practicării profesiei, pentru nerespectarea acestor prevederi ;

operaţionalizarea prevederilor legale care prevăd scoaterea copilului din familie atunci când integritatea sa fizică şi intelectuală este periclitată sau separarea părintelui - agresor de copil ;

prevederi legale protective, care să respecte confidenţialitatea, pentru copilul abuzat/neglijat, dar şi pentru persoanele care sesizează cazurile de abuz şi exploatare a copilului.

În domeniul instituţional:

crearea şi diversificarea serviciilor de sprijin şi prevenire a situaţiilor de risc pentru familie şi antrenarea comunităţii locale în aceste activităţi (şcoală, biserică, consilii locale, ONG-uri);

crearea de centre de resurse şi informare pentru educarea părinţilor cu privire la drepturile copilului şi obligaţiile părinteşti faţă de copil şi cu privire la consecinţele pe care neglijarea sau abuzurile le pot avea faţă de copil;

crearea de centre de consiliere pentru sprijinirea copilului victimă, cât şi a familiei acestuia, prin acordarea sprijinului medical şi psihologic; crearea de cabinete de planificare familială;

crearea centrelor de informare şi asistenţă socială la nivelul şcolilor, pentru o sesizare şi intervenţie timpurie pentru prevenirea cazurilor de neglijare şi abuz; 

crearea de adăposturi, centre maternale, pentru protecţia pe perioade determinate de timp a copilului abuzat şi/sau neglijat împreună cu mama sa;

creşterea numărului centrelor de zi integrate în comunitate, ca instrument de sprijin a familiei în risc;

generalizarea "telefonului copilului", pentru acordarea serviciilor de consiliere primară şi pentru înregistrarea sesizărilor referitoare la cazurile de neglijare sau abuz;

înfiinţarea unui serviciu specializat de monitorizare şi evidenţă strictă a cazurilor de abuz/neglijare a copilului.

În plan metodologic:

programe de sprijin material şi educaţional pentru familiile aflate în situaţii de risc sau pentru familiile cu incidenţă crescută a cazurilor de abuz şi neglijare rezultate din ancheta întreprinsă (familii cu consum mare de alcool şi droguri, sărace, cu stare materială precară, cu nivel scăzut de educaţie, fără ocupaţie, şomeri, dezorganizate, familii de romi, familii cu părinţi bolnavi psihic şi fizic);

campanii de sensibilizare şi informare a populaţiei / presei / specialiştilor cu privire la implicarea în prevenirea şi sesizarea cazurilor de neglijare şi abuz;

programe de specializare a personalului care lucrează cu copilul, pentru depistarea timpurie, sesizarea şi intervenţia în cazurile de neglijare şi abuz;

elaborarea unei metodologii specifice pentru monitorizarea şi evidenţa cazurilor de abuz;

elaborarea unei metode de intervenţie în regim de urgenţă în familia abuzatoare, a echipei formată din poliţist şi asistent social ;

înfiinţarea Tribunalului Minorului şi specializarea judecătorilor pentru judecarea cazurilor de abuz şi exploatare a copilului.

Implementarea proiectului de prevenire şi intervenţie propus nu este o acţiune dificilă. Modele de servicii, metodologii sau proiecte de acte normative au fost realizate şi sunt experimentate deja. Este necesar ca ele sa fie generalizate la nivelul întregii ţări într-o manieră unitară, respectând standarde şi proceduri specifice. Este nevoie şi de cumularea resurselor umane şi financiare pentru crearea unui sistem eficient de prevenire, intervenţie şi urmărire a cazurilor de abuz, neglijare şi exploatare a copilului.

 

 

 

 

 

 

 

 

 

 

 

 

Lupta contra maltratării copilului în familie în unele ţări ale uniunii europene

 

austria

Austria a semnat Convenţia ONU asupra Drepturilor Copilului pe 26 ianuarie 1990 şi a ratificat-o pe 6 august 1992. Toate textele de lege referitoare la copii au fost revizuite de experţi independenţi, pentru a stabili dacă sunt conforme cu prevederile Convenţiei.

Modificările legislaţiei austriece au constat în:

includerea în Codul penal a infracţiunilor de reprezentare pornografică a minorilor;

un proiect privind sprijinul acordat minorilor în timpul divorţului;

iniţiativele autorităţilor publice centrale împotriva violenţei în familie, împotriva abuzului asupra copilului;

iniţiativele autorităţilor publice centrale împotriva difuzării de materiale pornografice pe Internet;

s-a avut în vedere reforma Legii privind asistenţa socială a tinerilor din 1984;

s-a adoptat Legea din 30 decembrie 1996 referitoare la protecţia contra violenţei familiale, intrată în vigoare la 1 mai 1997 şi amendată în cursul anului 1999, care a modificat Codul civil şi Codul de procedură civilă.

 

 

Dispoziţii penale

Violenţele în familie nu fac obiectul unor dispoziţii penale speciale. Ele sunt considerate în mod general loviri sau vătămări corporale.

În infracţiunile “privitoare la viaţa sexuală” există câteva dispoziţii specifice aplicabile copiilor sub 14 ani şi tinerilor sub 16 ani încredinţaţi unui adult spre creştere, educare şi supraveghere.

Actul sexual cu un minor sub 14 ani constituie infracţiune, pedepsită cu închisoarea de la 1-10 ani.

Violul este definit de art. 201 al Codului penal şi este sancţionat cu închisoare în funcţie de gradul de violenţă: de la 1-10 ani în cazuri grave şi de la 6 luni la 5 ani pentru celelalte.

În caz de deces a victimei, durata perioadei închisorii este cuprinsă între 10 şi 20 ani. 

Agresiuni sexuale

Codul penal nu face distincţie între diferitele abuzuri sexuale, vorbind doar de viol.

Totuşi Codul penal individualizează infracţiunea asupra minorilor încredinţaţi unui adult (părinte natural, adoptiv, tutore, profesor, etc.) ca fiind o acţiune exercitată pe plan sexual ce pune în pericol dezvoltarea tinerilor, infracţiune ce este sancţionată cu închisoarea de până la 3 ani.

Modificarea recentă a Codului penal intrată în vigoare la 1 martie 1999 menţionează că abuzul sexual asupra minorilor, conform art. 206 şi 207 Cod penal, este pedepsit chiar dacă este săvârşit în străinătate.

 

Ajutor acordat victimelor

Asistenţă

În 1994, s-a înfiinţat un centru pentru informarea tinerilor prin Internet şi telefon. Serviciile de informare şi asistenţă sunt gratuite şi accesibile tuturor. Acest centru de informare se conformează obiectivelor Cartei Europene a Informării Tinerilor şi Declaraţiei de intenţie a Uniunii Europene, în această materie.

În 1992 – 1995 s-au organizat şi “summit-uri ale copiilor”, în ideea de a da copiilor şansa de a-şi exprima dorinţele în faţa celor responsabili cu luarea deciziilor politice şi de a promova dialogul între generaţii.

S-au înfiinţat centre de consiliere pentru prevenirea violenţei, pentru protecţia copiilor împotriva violenţei şi abuzurilor sexuale.

S-a instituit, prin Legea Federală pentru Asistenţa Socială a Tinerilor adoptată în 1989, înfiinţarea a câte un ombudsman al copiilor în fiecare dintre cele nouă provincii federale, care vor avea următoarele atribuţii:

asistă minorii, părinţii şi tutorii lor legali în toate problemele referitoare la minori şi la sarcinile părinţilor şi ale tutorilor;

înlesnesc soluţionarea divergenţelor de opinie şi a disputelor legate de creşterea şi educarea copiilor;

apără în mod public ideea de educaţie fără violenţă;

cooperează cu instituţii guvernamentale şi non-guvernamentale de asistenţă socială a tinerilor;

primesc sugestii venite din partea copiilor, părinţilor şi tutorilor legali;

audiează reclamaţiile venite din partea copiilor, părinţilor şi tutorilor legali;

înfiinţarea unui fir telefonic;

În nici una dintre cele nouă provincii federale, ombudsman-urile pentru copii şi adolescenţi nu se supun unui alt organism superior, fiind independente faţă de guvernele provinciilor.

 

 

ELVEŢIA

Elveţia a ratificat Convenţia ONU cu privire la Drepturile Copilului la 24 februarie 1997, acest lucru determinând introducerea unor articole noi în Constituţia Federală. 

A fost adoptat art. 22 alin. (a) care stipulează următoarele: “Copiii şi tinerii au dreptul la o dezvoltare armonioasă şi la protecţia pe care condiţia lor de minori o impune”, iar la art. 9 s-a adăugat un nou paragraf care stipulează: “Copiii şi adolescenţii au dreptul la o protecţie specială în privinţa integrităţii şi dezvoltării lor”.

Dispoziţii legale

Codul penal, în capitolul “Infracţiuni asupra integrităţii sexuale”, conţine dispoziţii aplicabile situaţiilor de abuz asupra minorilor.

În 1992, a fost întreprinsă o reforma pentru a adapta Codul penal la “noile concepţii sociale”. Ca şi în Germania, câmpul infracţiunilor sexuale a fost limitat, ca şi sancţiunile corespunzătoare. A fost acordată prioritate celor două valori: “autodeterminarea în domeniul sexual“ şi “libera dezvoltare sexuală a minorilor”.

Abuzurile asupra minorilor sunt sancţionate în baza articolelor 187 şi 188, care se referă la copii sub 16 ani în situaţii de dependenţă.

Art. 191 condamnă actele comise asupra persoanelor incapabile de discernământ, iar art. 193 pedepseşte faptul de a profita de “legătura de dependenţă”.

Art. 190 din Codul penal, relativ la viol, enunţă în alin. 1 că acela care obligă o persoană de sex feminin să întreţină un raport sexual folosind ameninţarea sau violenţa, exercitând presiuni de ordin psihic sau împiedicând-o să se opună, va fi pedepsit cu închisoarea de peste 10 ani. Articolul se referă cu precădere asupra violului exercitat asupra unei persoanei de sex feminin, dar nu exclude copiii, nefăcând precizări referitoare la vârstă.

Art. 191 Cod penal pedepseşte mai ales raportul sexual comis asupra unei persoane incapabile de discernământ sau în neputinţă de a se apăra, sancţionată cu închisoarea de peste 10 ani.

Art. 187 pedepseşte însă orice act de ordin sexual comis asupra unui copil sub 16 ani cu o pedeapsă cu închisoarea mai mare de 5 ani. În caz de deces a victimei, inculpatul este pedepsit nu numai pentru că a abuzat de victimă, dar şi pentru asasinat sau omucidere prin neglijenţă, după împrejurări. Se aplică pedeapsa pentru infracţiunea cea mai gravă.

Art. 187 alin. 1 Cod penal prevede că acela care va comite un act sexual asupra unui copil sub 16 ani, care va antrena un copil de această vârstă la comiterea unui act sexual, sau care va implica un astfel de copil într-un act sexual, va fi pedepsit cu închisoare pe 5 ani sau mai mult. 

De exemplu: într-un caz de abuz comis asupra unui copil de 5 ani de către bunicul său, Curtea de Casaţie Penală a Tribunalului Federal a decis că cele două articole 187 şi 191 ale Codului penal să se aplice simultan, pentru că: primul apără dezvoltarea psihică a minorului, iar cel de-al doilea caută să salvgardeze libertatea sexuală şi onoarea unei persoane incapabile de discernământ la vârsta lui.

Astfel, abuzul comis asupra unui copil poate fi incriminat prin cumul de infracţiuni, pedeapsa fiind mai mare.

Pedeapsa se reduce dacă autorul infracţiunii nu a ştiut că victima are vârsta sub 16 ani.

Ajutor acordat victimelor

Ajutor financiar

Fiecare canton a înfiinţat un serviciu de asistenţă socială propriu, în cadrul căruia lucrează asistenţi sociali pentru depistarea celor care au nevoie de ajutor.

În fiecare canton, ajutorul financiar se acordă în anumite condiţii şi până la o anumită sumă.

Asistenţă

Centrul pentru probleme legate de familie, care funcţionează în cadrul Biroului Federal de Asigurări Sociale, având rol de coordonator în rândul serviciilor federale guvernamentale şi care se pronunţă asupra tuturor problemelor legate de familie;

Comisia Federală de coordonare pentru probleme legate de familie, înfiinţată în 1995 de către Departamentul Federal de Afaceri Interne, care are sarcina de a furniza informaţii, de a sugera eventuale măsuri şi de a monitoriza implementarea acestora;

publicarea unei broşuri cu toate serviciile de asistenţă şi consultanţă pentru copiii maltrataţi;

publicarea unei liste cu instituţiile şi asociaţiile preocupate de asigurarea unei educaţii fără violenţă;

finanţarea unor materiale publicitare destinate prevenirii violenţei în familie;

înfiinţarea unui post telefonic de trei cifre, subvenţionat de Confederaţie şi destinat copiilor şi adolescenţilor maltrataţi;

organizarea de cursuri de specialitate a personalului care se ocupă cu copii maltrataţi;

servicii de îndrumare medicală, de psihiatrie infantilă;

spitale pentru copiii maltrataţi;

centre de consultanţă; 

servicii de poliţie cu rol în prevenirea şi sancţionarea abuzurilor săvârşite împotriva copiilor;

organizaţii private care se ocupă cu asistenţa copiilor, tinerilor şi familiei: Asociaţia Elveţiană de Asistenţă a Copilului, Fundaţia pro Familia, Pro Juventute.

 

FRANŢA

1. Dispoziţii legale 

În privinţa abuzului asupra minorilor operează:

Legea din 10 iulie 1989, care impune înfiinţarea în fiecare departament, de către Preşedintele Consiliului Regional, a unui sistem de agenţii care să primească şi să soluţioneze reclamaţiile referitoare la astfel de cazuri.

Conform acestei legi, Consiliul General Departamental este responsabil cu prevenirea, informarea şi păstrarea unei evidenţe a reclamaţiilor şi este obligat, ori de câte ori se confruntă cu un caz de abuz asupra minorilor, să informeze autoritatea judecătorească.

Legea din 8 ianuarie 1993 referitoare la statutul civil, la familie şi la drepturile copilului, care înfiinţează un post de judecător pe probleme de familie, recunoscând dreptul minorilor de a se exprima în faţa Curţii, în timpul procedurilor de judecată.

Judecătorul pe probleme de familie va soluţiona doar acele cauze legate de autoritatea părintească, divorţ, separare şi consecinţele acestora.

Legea din 10 iulie 1991 care cuprinde unele prevederi legate de obligaţia asociaţiilor de avocaţi de a pregăti specialişti în rândul lor – avocaţi pentru minori.

legea din 17 iunie 1998 pentru prevenirea şi sancţionarea abuzurilor sexuale şi protecţia minorilor, care arată că minorii, victime ale unor astfel de abuzuri, trebuie să fie evaluaţi medical şi psihologic pentru a se stabili natura şi întinderea suferinţelor pricinuite. Dacă consultul ar pricinui o traumă în plus pentru victimă, judecătorul care judecă cazul poate hotărî ca examenul clinic să nu mai aibă loc. Costurile de asistenţă medicală acordată copilului care a fost victima unui abuz sexual sunt suportate în totalitate de sistemul public al asigurărilor de sănătate.

Codul penal, care prevede în două capitole infracţiunile sexuale.

Codul penal pedepseşte în general orice relaţie sexuală cu un minor sub vârsta de 15 ani, sancţiunea variind în funcţie de natura relaţiei.

Violul, prevăzut în art. 222 şi 223 al Codului penal, este sancţionat în funcţie de vârsta victimei şi de circumstanţele actului. 

Pedeapsa minimă este de 15 ani. Ea merge până la 20 de ani, dacă victima are sub 15 ani şi dacă există circumstanţe agravante (mutilare, victimă vulnerabilă, ameninţare cu arma, etc.). Pedeapsa merge până la 30 de ani dacă violul a dus la decesul victimei.

Vătămarea corporală poate fi pedepsită cu închisoare de 5 ani şi o amendă de 500.000 de franci. Dacă este comisă de o rudă sau de o persoană autorizată, care a abuzat de autoritatea încredinţată, durata închisorii este de 10 ani şi se aplică o amendă de 1.000.000 de franci.

Condamnarea pentru o infracţiune sexuală implică pierderea autorităţii părinteşti, dacă calitatea de părinte este un element constitutiv al faptelor incriminate.

 

2. Ajutor acordat victimelor

Asistenţă

înfiinţarea de servicii pentru protecţia copilului, care au un rol general în prevenirea abuzului asupra minorilor şi promovarea asistenţei pentru familiile şi copiii aflaţi în dificultate, plasarea copiilor în instituţii specifice, acordarea alocaţiilor lunare;

serviciile de poliţie cu rol în prevenirea şi sancţionarea abuzurilor săvârşite împotriva copiilor;

asociaţii sociale de educaţie şi sănătate;

asociaţii voluntare care lucrează pentru protecţia copiilor maltrataţi şi ajutarea familiilor sărace;

înfiinţarea din 1992 a “telefonului verde”, un număr de telefon gratuit;

autorităţile locale trebuie să contribuie la constituirea unui mediu propice dezvoltării copilului;

centre regionale, înfiinţate printr-o circulară din 27 mai 1997 de Ministerul Muncii şi Solidarităţii, responsabile cu rezolvarea problemelor legate de victimele abuzurilor sexuale;

programe locale pentru copii, care au drept scop crearea condiţiilor pentru dezvoltarea şi bunăstarea copiilor;

servicii responsabile pentru protecţia şi promovarea sănătăţii mamei şi copilului.

 

ITALIA

Convenţia ONU cu privire la Drepturile Copilului şi Adolescentului ratificată prin Legea nr. 176/27.05.1991 este punctul de plecare pentru reglementările interne.

Guvernul Italian a susţinut punerea în aplicare şi a Cartei privind Drepturile Copilului şi Adolescentului, precum şi eliminarea exploatării muncii copilului.

Măsurile pe care autorităţile le-au luat se referă la:

oprirea de la orice formă de exploatare a copilului,

combaterea sărăciei în rândul copiilor;

asigurarea, prin legislaţie, a dezvoltării individuale a personalităţii copilului;

promovarea suportului familial pentru un nivel de trai satisfăcător al relaţiilor familiale.

La sfârşitul anilor ‘70, reforma dispoziţiilor referitoare la infracţiunile sexuale a făcut obiectul unei vaste dezbateri parlamentare, datorită numeroaselor propuneri de lege pe această temă. 

Acest proces a dus la adoptarea Legii 66 din 15 februarie 1996 contra violenţei sexuale, lege care a abrogat dispoziţiile capitolului I din Codul penal referitoare la infracţiuni contra libertăţii sexuale. 

Dispoziţii legale

Noile dispoziţii ale Codului penal au suprimat noţiunea de viol, înlocuind-o cu cea de “violenţă sexuală”, care înglobează ansamblul agresiunilor sexuale.

Realizarea unui act sexual folosind violenţa, ameninţarea, abuzul de autoritate pentru a constrânge o persoană este pedepsită cu închisoare cuprinsă între 5 şi 10 ani. 

Când faptele sunt comise asupra unei copil sub 16 ani şi agresorul este rudă, părinte, chiar şi adoptiv, tutore al victimei, pedeapsa este închisoarea între 6 şi 12 ani. Pedeapsa este cuprinsă între 7 şi 14 ani dacă victima are o vârstă sub 10 ani.

Vârsta victimei constituie deci o circumstanţă agravantă şi nu un element constitutiv al infracţiunii.

În caz de deces, pedeapsa este şi mai mare, aplicându-se regula cumulului infracţiunilor, violul fiind sancţionat cu pedeapsa cea mai mare pentru această infracţiune.

Alte agresiuni sexuale

Ele sunt grupate împreună cu violul în categoria actelor de violenţă sexuală. 

Există două tipuri de agresiuni sexuale:

actele sexuale cu minori;

coruperea minorilor.

Actele sexuale cu minori sunt pedepsite cu închisoarea de la 5 la 10 ani, dacă victima:

are sub 14 ani;

are sub 16 ani iar inculpatul este rudă, unul dintre părinţi, chiar şi adoptiv, tutore sau altă persoană căruia minorul îi este încredinţat pentru motive de sănătate, spre educaţie, instruire, supraveghere sau pază.

Minorul care întreţine relaţii sexuale cu un alt minor sub 13 ani nu este pedepsit, dacă are o vârstă mai mică cu 3 ani în raport cu victima.

Coruperea minorilor se referă la cazul în care se întreţin relaţii sexuale în prezenţa unui minor sub 14 ani, obligându-l pe acesta să asiste. Această infracţiune se pedepseşte cu închisoarea de la 6 luni la 3 ani.

Codul penal recunoaşte aplicarea legii italiene delictelor comise în străinătate, aplicându-se o pedeapsă cu închisoarea sub 3 ani dacă inculpatul este pe teritoriul italian.

Condamnarea pentru o infracţiune sexuală implică:

pierderea autorităţii părinteşti, dacă calitatea de părinte este un element constitutiv al faptelor incriminate;

interdicţia pe viaţă de a îndeplini calitatea de tutore sau curator. 

nu este prevăzută nici o interdicţie profesională.

Protecţia împotriva abuzului şi maltratării copilului în Italia se realizează şi prin următoarele legi:

Legea nr. 75/1958 – împotriva prostituţiei;

Legea nr. 355/1975 – împotriva pornografiei;

Legea 66/1996 – împotriva violenţei sexuale;

Legea nr. 285/1997 care promovează drepturile de care beneficiază copiii şi tinerii;

Legea nr. 55/1997 care se referă la responsabilitatea guvernului, regiunilor şi provinciilor în domeniul protecţiei copilului.

Ajutor acordat victimelor

înfiinţarea de centre familiale;

înfiinţarea unei linii telefonice care permite semnalarea violenţelor la care sunt supuşi copiii şi prin care se pun datele la dispoziţia organismelor şi serviciilor competente.

în cazul instituţionalizării un rol aparte revine asistenţilor sociali, precum şi personalului ce lucrează în instituţii speciale, să elimine cauzele care au contribuit la starea de disconfort a copilului.

În Italia, preocuparea pentru copii şi adolescenţi a devenit primordială. Grija pentru nevoile, condiţiile lor de viaţă, dreptul la educaţie, familie şi dreptul la viitor sunt esenţiale în ultimii ani pentru societatea italiană.

 

 

SPANIA

Violenţa constituie o problemă care a preocupat Spania, luându-se în acest sens numeroase măsuri în ultimii ani, cum ar fi modificarea dispozitivului penal, prin Legea organică 14/9 iunie 1999, referitoare la protecţia victimelor care suferă de un tratament dur.

Dispoziţii legale

După 1989, Codul penal cuprinde dispoziţii care pedepsesc autorii violenţelor în familie.

Aceste dispoziţii sunt cuprinse şi în noul Cod penal, care a intrat în vigoare în martie 1996, modificate la rândul lor prin Legea organică nr. 14 din 1999.

Noul Cod penal spaniol califică violenţele conjugale drept “delicte” (când tratamentul medical este necesar) sau “încălcări”, în funcţie de gravitatea faptelor comise.

Art. 153 din Codul penal prevede o pedeapsă cu închisoarea de la 6 luni la 3 ani pentru persoana care în mod obişnuit se dedă la acte de violenţă fizică sau psihică asupra soţului sau copiilor.

În noul Cod penal, capitolul referitor la “delicte contra libertăţii sexuale” este împărţit în mai multe subcapitole: agresiuni sexuale şi abuzuri sexuale. Aceste două capitole conţin dispoziţii aplicabile în toate cazurile, independent de vârsta victimei. 

În general, vârsta este considerată ca “o cauză de vulnerabilitate particulară”, care justifică o agravare a pedepsei, şi nu ca un element constitutiv al infracţiunii.

Noul Cod penal prevede că toate infracţiunile sexuale comise asupra unui minor de către un părinte, o rudă, institutor, de orice persoană responsabilă, de fapt şi de drept, de copil, sunt pedepsite cu asprime, pedeapsa situându-se în jumătatea superioară a intervalului de sancţiune aplicabilă infracţiunii respective.

 

Violul 

În general, indiferent de vârsta victimei, violul cu recurgere la violenţă este sancţionat cu o pedeapsă cu închisoarea de la 6 la 12 ani. Vârsta victimei constituie o “cauză de vulnerabilitate particulară” care justifică mărirea pedepsei, aceasta variind între 12 şi 15 ani.

Dacă infracţiunea a fost comisă de un membru al familiei, biologic sau adoptiv, acesta prevalându-se de această relaţie parentală, pedeapsa va fi cuprinsă în jumătatea superioară a intervalului de pedeapsă aplicabil infracţiunii de viol.

Dacă violul duce la moartea victimei, autorul faptei va fi pedepsit pentru viol şi omucidere. Cumulului de infracţiuni îi corespunde cumulul de pedeapsă.

Codul penal nu conţine nici o dispoziţie specială referitoare la violul minorilor cu folosirea violenţei. Vârsta constituie deci o circumstanţă agravantă şi nu un element al infracţiunii.

Articolul 192 al Codului penal prevede posibilitatea Tribunalului de a pronunţa pentru inculpat interdicţia de a exercita drepturile părinteşti, tutela, ca şi interdicţia de a deţine orice funcţie publică pe o durată de la 6 luni la 1 an. 

Legea organică din 1985 referitoare la puterea judecătorească prevede ca legea spaniolă să se aplice şi infracţiunilor comise de spanioli în străinătate, dacă în legislaţia ţării unde s-a săvârşit este considerată infracţiune.

Legea organică din 15 ianuarie 1996 care se referă la protecţia juridică a minorilor reglementează modalităţile prin care se desfăşoară procesul de protecţie a copiilor în familie sau în centre, fixează condiţiile de adopţie şi pentru prima oară se referă şi la copiii străini aflaţi pe teritoriul Spaniei.

În 1997, Guvernul a creat un observator pentru copii, ce permite detectarea abuzurilor contra minorilor.

 

Ajutorarea victimelor

înfiinţarea instituţiei “apărătorul minorilor”, într-o serie de comunităţi autonome;

înfiinţarea unui fir telefonic gratuit “telefonul minorilor”, ce funcţionează 24 de ore din 24 pentru copiii maltrataţi în familie;

Legea din 1995 obligă Ministerul de Interne să înfiinţeze birouri de asistenţă a victimelor în toate tribunalele unde situaţia o cere;

circulara nr. 1/1998 a Procurorului General recomandă crearea în fiecare Parchet a unui Serviciu pentru violenţele în familie, dotat cu personal calificat.

  

ANEXĂ:

 

SERVICII CARE VIN ÎN SPRIJINUL VICTIMELOR

În ciuda documentelor internaţionale semnate, a participărilor delegaţiilor din ţară la întâlnirile internaţionale tematice, a creării unor structuri guvernamentale de resort, a existenţei aproximativ a 500 de ONG-uri pentru femei, impactul acestora asupra vieţii comunităţilor româneşti este încă slab.

Începând cu anii 1995 – 1996 în România şi-au făcut apariţia câteva servicii care vin în sprijinul victimelor. Există câteva elemente specifice ale acestor servicii:

ele apar preponderent în sectorul neguvernamental;

preocuparea pentru violenţa domestică se impune pe parcursul dezvoltării serviciilor şi nu constituie o ţintă iniţială;

nu au la bază un plan iniţial, generat de o cercetare a resurselor şi nevoilor, ci răspund mai degrabă unor imperative ideologice predominant importante;

nu au specialişti pregătiţi pentru a interveni;

nu au o audienţă foarte mare;

desfăşoară în special intervenţii caritative, uneori de prevenţie în comunitate.

Vom prezenta în continuare, pe scurt, câteva servicii oferite victimelor violenţei în familie.

 

ARTEMIS

Programul dezvoltat sub acest nume îşi propune să ofere sprijin psihologic, social şi legal precum şi consiliere, fetelor şi femeilor victime ale abuzului în familie şi/sau ale abuzului sexual.

Activităţile prin care se urmăreşte realizarea obiectivelor sunt: sesiuni de formare pentru profesioniştii implicaţi în consiliere, iniţierea şi coordonarea unor grupuri de sprijin cu scop educaţional în şcoli, instituţii medicale, intervenţii în situaţii de criză, linie telefonică de urgenţă pentru a asista clientele găzduite în refugiile programului.

Artemis face parte din reţeaua de servicii sociale care promovează sănătatea, sprijinul social şi protecţia, consilierea. Se lucrează în echipă interdisciplinară. Ca obiectiv pe termen lung, serviciul îşi propune ca în colaborare cu mass-media să schimbe mentalitatea asupra posibilităţilor şi a eficienţei de asistare socială şi psihologică a persoanelor abuzate sexual.

Aria activităţilor cuprinde: două cabinete de consiliere, refugiu pentru 4 fete cu vârstă cuprinsă între 14-18 ani, formare pentru profesionişti, linie telefonică de urgenţă, publicaţii, mese rotunde, activităţi educative, cercetări.

Pe o perioadă de 9 luni de funcţionare, linia telefonică a fost utilizată de 228 de cliente şi profesionişti cerând informaţii despre serviciu şi 87 de victime au contactat direct serviciul. Numărul total de cliente, pe lună, se ridică la 24-26 de persoane.

PHOENIX CARITA

Fundaţia Phoenix Carita, înfiinţată în 1991, la Constanţa, are ca scop explicit recuperarea şi integrarea socio-profesională a copilului şi tânărului în dificultate. În mod implicit fundaţia desfăşoară acţiuni care ţintesc violenţa domestică, deoarece numeroşi copii care beneficiază de sprijinul organizaţiei provin din medii violente şi sunt cel mai adesea victime ale acestor violenţe. 

În cadrul activităţilor pe care le desfăşoară fundaţia, 77 de familii cu probleme au beneficiat de sprijin şi consiliere pe perioada 1998 – 1999. Are numeroase programe pentru copii şi tineri în dificultate, în cooperare cu alte structuri guvernamentale şi neguvernamentale din ţară şi străinătate.

SCOP (Societatea pentru copii şi părinţi)

Are ca obiectiv general creşterea calităţii vieţii copilului, femeii şi familiei. A organizat în 1996, în Timişoara, o cercetare asupra violenţei domestice şi a iniţiat primul serviciu de sprijin din România, pentru femei în situaţie de criză.

Serviciul constă în linie telefonică de urgenţă, consiliere juridică, consiliere psihologică, intervenţii profesionale în teren, legături cu alte structuri ale comunităţii care pot participa la rezolvarea problemelor victimelor, formare de specialişti, educaţie comunitară privind fenomenul de violenţă domestică.

Acţionează în reţea şi are numeroşi colaboratori pe plan local, naţional şi internaţional. A deschis un refugiu cu 5 locuri, pe o durată de şase luni, pentru fete/femei victime ale violenţei.

 

MINISTERUL MUNCII ŞI PROTECŢIEI SOCIALE – CENTRUL PILOT DE ASISTENŢĂ ŞI PROTECŢIE A VICTIMELOR VIOLENŢEI ÎN FAMILIE

Centrul a fost înfiinţat prin H.G. nr. 852 din 1996 şi face parte din structura MMPS, Direcţia pentru egalitatea şanselor.

Centrul funcţionează cu o echipă formată din psihiatru, psiholog, medic generalist, asistent social, jurist, referenţi cu studii medii care asigură permanenţa centrului şi economist.

Există o linie telefonică de urgenţă, din trei cifre, cu gratuitate de apel.

De la înfiinţare şi până la 1 septembrie 1999, centrul a adăpostit un număr de aproximativ o sută de victime ale violenţei în familie, trei sferturi dintre ele având şi copii cu ele.

Aproximativ şase sute de victime ale violenţei în familie au solicitat sprijin centrului.

Cazurile au beneficiat de asistenţă medicală, evaluare şi consiliere psihologică, asistenţă socială – ancheta socială, studii de caz, facilitarea accesului şi a legăturii cu diverse instituţii: autoritatea tutelară, tribunale, direcţii pentru protecţia copilului, IML, diverse instituţii sanitare. Au fost efectuate schimburi de experienţă cu colegii din ţară cu preocupări similare.

PFCF (Pentru Fiecare Copil o Familie)

Organizaţia are ca obiectiv ameliorarea calităţii vieţii copilului. În acest scop desfăşoară diverse proiecte şi programe cu adresabilitate directă pentru copil. Adesea copiii care necesită sprijin provin din familii cu o atmosferă de violenţă care garantează problemele şi situaţia dificilă în care se află aceşti copii.

În cadrul Organizaţiei PFCF funcţionează un “centru maternal”, ce a găzduit unele dintre mamele şi copiii care au fost supuşi violenţei domestice. 

